Moꞌkaron tamyikary aꞌmonamonymbo Simosu ꞌwa ikaꞌpo:
“Moꞌja ro moro yjauran apyiry jako oꞌwaine,
iporo ro ynemeparykon me mandon.
Moro iporono mukuꞌtaꞌton.
Moro iporono ro ajytaꞌton aporemyꞌma.”
Ikaꞌsan ejuꞌtoꞌme:
“Abraham pajanymbo naꞌna man.
Tyweꞌiꞌpo poro taporemyne eꞌiꞌpa tywaije man naꞌna.
One wara ko iro ke mykanon ‘Aporemyꞌma maitaꞌton.’?”
Jesus wykaꞌpo ejuꞌtoꞌkoꞌme:
“Itaꞌro pore,
paꞌporo yjaꞌwan me aitoto yjaꞌwan me aino naporemyndoꞌpo me man.
Moꞌko aporemyndoꞌpo moꞌja ro auto ta eꞌiꞌpa kynaitan.
Moꞌko ymunano te moꞌja ro moro po kynaitan.
Moꞌko ymunano ꞌwa aporemyꞌma ajyryꞌsando,
iporo ro aporemyꞌma maitaꞌton.
Abraham pajanymbo me awairykon sukuꞌsa.
Iseꞌme ywory poko te moꞌmikaton,
yjauranymbo apyiry ꞌseꞌpa awairykon ke.
Moꞌko yjumy ekosa yneneꞌsan otykon sekariꞌsa.
Amyjaron enapa moꞌko ajumykon ekosa anetaꞌsan otykon mikaꞌsaton.”
Ikaꞌsan ejuꞌtoꞌme:
“Moꞌko Abraham naꞌna epy me man.”
Jesus wykaꞌpo iꞌwaine:
“Abraham pajanymbo me ro ajaꞌtaine rypo,
iwara enapa maitory.
Ywory poko te moꞌmikaton,
Tamusi wyino ynetaꞌpo iporono oty ekarityry seꞌme yꞌwa oꞌwaine.
Moro wara eꞌiꞌpa moꞌko Abraham tywaije man.
Moꞌko ajepykon wara te mandon.”
Irombo ikaꞌsan Iꞌwa:
“Woꞌkapyimo kapyn naꞌna man.
Tamusi roten naꞌna jumy man.”
Jesus wykaꞌpo iꞌwaine:
“Ajumykon me ro Tamusi aꞌta rypo,
kypynatory.
Tamusi wyino irombo tywoꞌse wa,
ero po ywaitoꞌme.
Aseke opyꞌpa tywaije wa.
Moꞌko ꞌwa te tomoꞌse wa.
Oꞌtonoꞌme ko yjauran anukutyꞌpa mandon?
Yjauran etary upiry ke oꞌwaine.
Moꞌko ewaꞌrumy tamuru ajumykon me man.
Moꞌko ajumykon nisanory kapyry ꞌse ro mandon.
Penaro ro kariꞌna wonen me moꞌko tywaije man.
Iporono oty wyino kapyn man.
Iwyino kapyn enapa iporono oty man.
Tonapitary jako,
typo ro kynaurananon.
Tonapiren noky irombo moꞌko man.
Onapi jumy moꞌko man.
Awu te iporono oty sekariꞌsa.
Iro ke ro yjamyikaꞌpa mandon.
Noky ko araꞌnaine yjuꞌta amy yjaꞌwan oty wairy ekarityry taro nan?
Iporono oty ekarityry jako yꞌwa,
oꞌtonoꞌme ko yjamyikaꞌpa mandon?
Moꞌko Tamusi yꞌme Tamusi auran etanon.
Amyjaron koꞌwu etary ꞌseꞌpa mandon,
Tamusi yꞌmakon me kapyn awairykon ke.”
Moꞌkaron Simosu wykaꞌsan ejuꞌtoꞌme:
“Iporo waty Samaria pono me,
takyre enapa ajekariꞌsan naꞌna?”
Jesus wykaꞌpo ejuꞌtoꞌkoꞌme:
“Takyre eꞌiꞌpa wa.
Moꞌko yjumy ety te sawongaje.
Amyjaron te yjety anawongaꞌpa mandon.
Awu te aseke yjety awongary poko oꞌmikaꞌpa wa.
Mondo terapa man moꞌko moro poko oꞌmikatoto.
Aꞌwembono auranano ytan enapa.
Itaꞌro pore,
moꞌko yjauran kuraꞌmanen romoꞌno aneneꞌpa roten kynaitan.”
Irombo mero moꞌkaron Simosu wykaꞌsan Iꞌwa:
“Erome te takyre ajukutyi naꞌna.
Moꞌko Abraham tyromoꞌse man,
moꞌkaron Tamusi auran ukuꞌponamon enapa.
Iseꞌme amoro mykaje ‘Moꞌko yjauran kuraꞌmanen aneporyꞌpa roten romoꞌno kynaitan.’
Moꞌko naꞌna epy Abraham uwapotory me kaꞌtu man?
Tyromoꞌse man.
Moꞌkaron Tamusi auran ukuꞌponamonymbo enapa tyromoꞌse mandon.
Noky me ko mokanoꞌsan?”
Jesus wykaꞌpo ejuꞌtoꞌkoꞌme:
“Aseke yjety awongary jako yꞌwa,
amy oty kapyn moro man.
Moꞌko yjumy te yjety awonganen me man.
Moꞌko ro mekariꞌsaton atamusirykon me.
Anukutyꞌpa te mandon.
Awu te sukuꞌsa.
Anukutyꞌpa ywairy ekarityry jako rypo yꞌwa,
awaraine tonapire wairy.
Sukuꞌsa te.
Moro auran sikuraꞌmaje.
Moꞌko ajepykon Abraham ꞌwa tawaꞌpore moro ywoꞌtopo kurita tymomoꞌse man.
Irombo eneꞌpo mero tawaꞌpota man.”
Moꞌkaron Simosu wykaꞌsan Iꞌwa:
“Oko-kariꞌna ituꞌponaka ainapatoro siriko eꞌiꞌpa naꞌnen mana.
Irombo Abraham tone oꞌwa nan?”
Jesus wykaꞌpo iꞌwaine:
“Itaꞌro pore,
moꞌko Abraham uwapotory me wa.”
Irombo mero topu anumyꞌsan iꞌwaine,
ituꞌponaka ematoꞌkoꞌme.
Iwotunemyꞌpo te.
Moro Tamusi auty wyino itoꞌpo.